Masjid Syuhada dadi sana warisan budaya amarga Masjid Syuhada' iki mapan ana ing kelurahan Kotabaru kang dadi Kawasan Cagar Budaya miturut "Keputusan Gubernur Daerah Istimewa Yogyakarta" Nomer 186/KEP/2011 babagan Panetepan Cagar Budaya. Masjid Syuhada' layak dadi wangunan cagar budaya amarga saka pambangunané wis ana gegayutané karo sajarah nagara Indonésia. Miturut aturan panetepan wangunan dadi cagar budaya, Masjid Syuhada' bisa disebut dadi cagar budaya amarga umur saka wangunan masjid wis luwih saka 50 taun. Masjid Syuhada uga duwé bentuk arsitèktur wangunan kang makili modhèl wangunan gedhung periode sawisé kamardhikan taun 1950-an. Masjid Syuhada dadi wangunan cagar budaya amarga Masjid Syuhada ana gegayutané karo prastawa sajarah, ya iku Agrèsi Militèr Walanda II ing Ngayogyakarta. Masjid Syuhada dadi wangunan kang bisa kanggo pangéling-éling para tokoh sajarah. Didelok saka arsitèktur wangunan masjid, Masjid Syuhada bisa diarani wangunan cagar budaya amarga tembok masjid nganggo bahan bata abang dilepa lan bentuk gendhèng kubah. Saliyané dadi papan ibadah lan sana cagar budaya, Masjid Syuhada uga bisa dadi papan kanggo wisata. Akèh wisatawan kang teka ana ing Masjid Syuhada kanggo ndelok potènsi sajarah utawa liyané. Dhaérah Kotabaru ya iku dhaérah kang wis kondhang akèh wewangunan kang nganggo gaya indis lan duwé daya tarik kang gedhé kanggo narik para wisatawan.